PMIndiaData/PMIndiaSum huggingface dataset:
केन्द्रीय मंत्रिमंडल ने 01.07.2021 से देय केंद्र सरकार के कर्मचारियों को महंगाई भत्ते और पेंशनभोगियों को महंगाई राहत की अतिरिक्त किस्त जारी करने की मंजूरी दी

मूल वेतन/पेंशन के 28 प्रतिशत की मौजूदा दर में 3 प्रतिशत की वृद्धि इस कदम से केन्द्र सरकार के लगभग 47.14 लाख कर्मचारियों और 68.62 लाख पेंशनभोगियों को फायदा होगा महंगाई भत्ता और महंगाई राहत, दोनों के कारण राजकोष पर प्रति वर्ष 9,488.70 करोड़ रुपये का बोझ पड़ेगा प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमण्‍डल ने आज 1.7.2021 से देय केन्‍द्र सरकार के कर्मचारियों को मंहगाई भत्ते और पेंशनभोगियों को मंहगाई राहत (डीआर) की एक अतिरिक्त किस्त जारी करने की मंजूरी दे दी है। यह निर्णय मूल्य वृद्धि की भरपाई के लिए मूल वेतन/पेंशन के 28 प्रतिशत की मौजूदा दर में 3 प्रतिशत की वृद्धि को इंगित करता है। यह वृद्धि स्वीकृत फॉर्मूले के अनुरूप है, जोकि सातवें केन्‍द्रीय वेतन आयोग की सिफारिशों पर आधारित है। महंगाई भत्ते और महंगाई राहत, दोनों के कारण राजकोष पर संयुक्त रूप से प्रति वर्ष 9,488.70 करोड़ रुपये का बोझ पड़ेगा। इस कदम से केन्द्र सरकार के लगभग 47.14 लाख कर्मचारियों और 68.62 लाख पेंशनभोगियों को फायदा होगा। एमजी/एएम/आर
प्रधानमंत्री ने नेल्लोर, आंध्रप्रदेश में जनसभा में हुई दुर्घटना के कारण होने वाली जनहानि पर दुख व्यक्त किया

प्रधानमंत्री श्री नरेन्द्र मोदी ने आंध्रप्रदेश के नेल्लोर जिले में एक जनसभा में हुई दुर्घटना के कारण होने वाली जनहानि पर गहरा दुख व्यक्त किया है। प्रधानमंत्री ने यह घोषणा भी की है कि प्रधानमंत्री राष्ट्रीय राहत कोष से प्रत्येक मृतक के निकटस्थ रिश्तेदार को दो लाख रुपये और दुर्घटना के घायलों को 50-50 हजार रुपये की अनुग्रह राशि प्रदान की जायेगी। प्रधानमंत्री कार्यालय के ट्वीट में कहा गया हैः “आंध्रप्रदेश में नेल्लोर की एक जनसभा में हुई दुर्घटना से व्यथित हूं। शोक-संतप्त परिवारों के साथ मेरी संवेदनायें। घायलों के शीघ्र स्वास्थ्य लाभ की कामना। प्रधानमंत्री राष्ट्रीय राहत कोष से मृतकों के निकटस्थ परिजनों को दो-दो लाख रुपये और घायलों को 50-50 हजार रुपये की अनुग्रह राशि प्रदान की जायेगीः प्रधानमंत्री नरेन्द्र मोदी एमजी/एएम/एकेपी
प्रधानमंत्री ने शहरी विकास परियोजनाओं का उद्घाटन किया, इंदौर में स्वच्छ सर्वेक्षण पुरस्कार प्रदान किए

प्रधानमंत्री श्री नरेन्द्र मोदी ने आज राज्य भर में विभिन्न स्थानों पर शहरी विकास परियोजनाओं का उद्घाटन किया। इनमें प्रधानमंत्री आवास योजना, शहरी पेय जल जलापूर्ति योजनाएं, शहरी ठोस अपशिष्ट प्रबंधन, शहरी स्वच्छता, शहरी परिवहन एवं शहरी परिदृश्य परियोजनाएं शामिल हैं। इंदौर में आयोजित एक समारोह में उन्होंने स्वच्छ सर्वेक्षण-2018 पुरस्कार प्रदान किए एवं स्वच्छ सर्वेक्षण-2018 परिणाम डैशबोर्ड लांच किया। इस अवसर पर एक विशाल जनसमूह को संबोधित करते हुए प्रधानमंत्री ने कहा कि स्वच्छ भारत महात्मा गांधी का स्वप्न था जो अब 125 करोड़ भारतीयों को संकल्प बन चुका है। उन्होंने कहा कि पूरा देश इंदौर से प्रेरणा ग्रहण कर सकता है जिसे भारत में सबसे स्वच्छ शहर के पुरस्कार से नवाजा गया है। उन्होंने स्वच्छता में सर्वश्रेष्ठ प्रदर्शन करने वाले तीन राज्यों-झारखंड, महाराष्ट्र एवं छत्तीसगढ़ की भी सराहना की। प्रधानमंत्री ने यह भी जानकारी दी कि किस प्रकार केंद्र सरकार भारत में शहरी बुनियादी ढांचे को आधुनिक बनाने की दिशा में कार्य कर रही है। स्वच्छ भारत मिशन के अतिरिक्त, उन्होंने प्रधानमंत्री आवास योजना (शहरी), स्मार्ट सिटी मिशन, अमृत, एवं दीनदयाल उपाध्याय राष्ट्रीय शहरी आजीविका मिशन का उल्लेख किया। उन्होंने कहा कि भारत सरकार 2022 तक सभी के लिए आवास के विजन की दिशा में काम कर रही है। उन्होंने कहा कि पिछले चार वर्षों में लगभग 1.15 करोड़ घरों का निर्माण किया जा चुका है और 2022 तक लक्ष्य अर्जित करने के लिए लगभग 2 करोड़ और अधिक घरों का निर्माण किया जाना है। प्रधानमंत्री ने विकास के अन्य क्षेत्रों में हुई प्रगति का भी उल्लेख किया।
प्रधानमंत्री 16 फरवरी को बुनियादी ढांचागत क्षेत्र में बजट को प्रभावी तरीके से लागू करने के लिए रोडमैप पर परामर्श के लिए वेबिनार को संबोधित करेंगे

प्रधानमंत्री नरेन्द्र मोदी 16 फरवरी 2021 को शाम 4 बजे केंद्रीय बजट 2021-22 को बुनियादी ढांचागत क्षेत्र में प्रभावी रूप से लागू करने के लिए रोडमैप पर परामर्श के लिए वेबिनार को संबोधित करेंगे। वेबिनार के बारे में वेबिनार प्रमुख वित्तीय संस्थानों और कोषों के प्रतिनिधियों, कंसेशनेर्स व कॉन्ट्रेक्टर्स, परामर्शदाताओं और विषय विशेषज्ञों समेत 200 से ज्यादा लोगों की हिस्सेदारी का गवाह बनेगा। पैनलिस्ट उन्नत तकनीक पर ध्यान देने के साथ, ढांचागत विकास की रफ्तार व गुणवत्ता सुधारने, और क्षेत्र में ज्यादा निवेश आकर्षित करने के बारे में अपने विचार साझा करेंगे। इसके बाद बजट के दृष्टिकोण के त्वरित कार्यान्वयन के लिए लागू करने योग्य परियोजनाओं की सूची और लागू करने योग्य एक रोडमैप का प्रारूप तैयार करने के लिए मंत्री समूह के वरिष्ठ अधिकारियों और सभी क्षेत्रों के विशेषज्ञों के बीच विचार-विमर्श को शामिल करते हुए दो समानांतर छोटे सत्र भी होंगे। अंतिम रूप से तैयार रणनीति को लागू करने के लिए साझेदारों के साथ भी मौजूदा परामर्श किए जाने की योजना बनाई गई है.
प्रधानमंत्री ‘ग्रैंड चैलेंजज़ एनुअल मीटिंग-2020’ उद्घाटन कार्यक्रम में मुख्य भाषण देंगे

प्रधानमंत्री श्री नरेन्द्र मोदी ग्रैंड चैलेंजेज़ एनुअल मीटिंग 2020 के उद्घाटन कार्यक्रम में 19 अक्टूबर को शाम 7:30 बजे वीडियो कॉन्फ्रेंस के माध्यम से उद्घाटन भाषण देंगे। पिछले 15 वर्षों में ग्रैंड चैलेंजेज़ एनुअल मीटिंग ने स्वास्थ्य एवं विकास के क्षेत्र में उभरने वाली बड़ी से बड़ी चुनौतियां का सामना करने के लिए मार्ग प्रशस्त किया है।ग्रैंड चैलेंजेज़ एनुअल मीटिंग 2020 का आयोजन वर्चुअल माध्यम से 19 से 21 अक्टूबर के बीच किया जाएगा। इसका उद्देश्य दुनिया भर के अग्रणी वैज्ञानिकों और नीति निर्माताओं को एक मंच पर एक साथ लाना है ताकि उभरती स्वास्थ्य चुनौतियां का समाधान पाने के लिए वैज्ञानिक साझेदारी को और प्रगाढ़ किया जा सके। विशेष जोर ‘इंडिया फॉर द वर्ल्ड’ के साथ कोविड-19 पर रहेगा। इस कार्यक्रम के माध्यम से दुनिया के नेताओं के साथ-साथ जाने-माने वैज्ञानिक और शोधकर्ता विचार-विमर्श करेंगे। मंथन के केंद्र में महामारी के उपरांत टिकाऊ विकास लक्ष्य को आगे बढ़ाने के लिए मुख्य प्राथमिकताएं और कोविड-19 के प्रबंधन में उभर रही चुनौतियों का सामना होगा। तीन दिवसीय कार्यक्रम में नेताओं की वार्ता, पैनल चर्चा और विभिन्न विषयों पर अनौपचारिक विचार-विमर्श होगा जिसमें महामारी से संघर्ष में वैज्ञानिक दखल, महामारी का प्रबंधन और इस महामारी तथा आगामी संभावित महामारियों से लड़ने के वैश्विक उपायों के क्रियान्वयन और विकास को बढ़ावा देना शामिल हैं। इस वार्षिक बैठक में लगभग 40 देशों के 1600 प्रतिभागियों के भाग लेने का अनुमान है। अंतर्राष्ट्रीय विकास उद्देश्य से आयोजित होने वाली ग्रैंड चैलेंजेज़ एनुअल मीटिंग 2020 की सह-मेजबानी बिल और मेलिंडा गेट्स फाउंडेशन, भारत सरकार के विज्ञान एवं तकनीकी मंत्रालय के जैव तकनीकी विभाग, भारतीय आयुर्विज्ञान अनुसंधान परिषद और नीति आयोग के साथ-साथ ग्रैंड चैलेंजज कनाडा और यूनाइटेड स्टेट्स एजेंसी करेंगे। केंद्रीय स्वास्थ्य एवं परिवार कल्याण तथा विज्ञान एवं तकनीकी और पृथ्वी विज्ञान मंत्री डॉक्टर हर्षवर्धन का आरंभिक उद्बोधन होगा। बिल और मेलिंडा गेट्स फाउंडेशन के सह-अध्यक्ष श्री बिल गेट्स समग्र परिचर्चा का आरंभ करेंगे। ग्रैंड चैलेंजेज़ इंडिया की स्थापना भारत सरकार के जैव-तकनीकी विभाग और बिल एवं मिलिंडा गेट्स फाउंडेशन की साझेदार से 2012 में किया गया था। बाद में इसमें वेलकम भी साझेदार के तौर पर शामिल हुआ था। ग्रैंड चैलेंजेज़ इंडिया, स्वास्थ्य और विकास की प्राथमिकता वाले क्षेत्रों में काम करता है जिसमें कृषि, पोषण, स्वच्छता, जच्चा-बच्चा स्वास्थ्य और संचारी रोग इत्यादि शामिल हैं।
सोमनाथ स्थित सोमनाथ न्‍यास के न्‍यासियों की 116 की बैठक

श्री सोमनाथ न्‍यास के न्‍यासियों की 116वीं बैठक आज सोमनाथ में सम्‍पन्‍न हुई। बैठक में इसके न्‍यासियों – प्रधानमंत्री श्री नरेंद्र मोदी, श्री लालकृष्‍ण आडवाणी, श्री अमित शाह, श्री केशू भाई पटेल, श्री पी. के. लाहडी, श्री जे. डी. परमार और श्री हर्ष नेवतिया ने भाग लिया। बैठक में श्री नरेन्‍द्र मोदी ने सुझाव दिया कि श्री सोमनाथ मंदिर के सम्‍पूर्ण परिसर का जल, हरियाली एवं अन्‍य सुविधाओं से उन्‍नयन किया जाए। उन्‍होंने यह भी सिफारिश की कि वेरावल और प्रभास पाटन को नकदी रहित बनाने के लिए न्‍यास को सक्रिय रूप से सहभागिता करनी चाहिए। उन्‍होंने ये भी कहा की न्यास के प्रमुख शहरों में विशेष महोत्‍सवों का आयोजन करना चाहिए। यह निर्णय लिया गया कि श्री केशु भाई पटेल वर्ष 2017 के लिए इस न्‍यास के अध्‍यक्ष बने रहेंगे।
ग्लासगो में कॉप-26 शिखर सम्मेलन में ‘स्वच्छ प्रौद्योगिकी नवाचार और लागूकरण में तेजी’ विषय पर आयोजित सत्र में प्रधानमंत्री द्वारा टिप्पणी

Excellencies Namaskar! आज ‘One Sun, One World, One Grid’ के launch पर आप सभी का स्वागत है। One Sun, One World, One Grid’ की मेरी कई सालों पुरानी परिकल्पना को आज International Solar Alliance और UK के ग्रीन ग्रिड इनिशिएटिव की पहल से, एक ठोस रूप मिला है। Excellencies, industrial revolution को फॉसिल फ्यूल्स ने उर्जा दी थी। फॉसिल फ्यूल्स के उपयोग से कई देश तो समृद्ध हुए, किन्तु हमारी धरती, हमारा पर्यावरण निर्धन हो गए। फॉसिल फ्यूल्स की होड़ ने जिओ-पोलिटिकल तनाव भी खड़े किये। लेकिन आज technology ने हमें एक बेहतरीन विकल्प दिया है। Excellencies, हमारे यहां हजारों वर्ष पूर्व, सूर्योपनिषद में कहा गया है,सूर्याद् भवन्ति भूतानि, सूर्येण पालितानि तु॥ अर्थात,सब कुछ सूर्य से ही उत्पन्न हुआ है, सबकी ऊर्जा का स्रोत सूर्य ही है, और सूर्य की ऊर्जा से ही सबका पालन होता है। पृथ्वी पर जब से जीवन उत्पन्न हुआ, तभी से सभी प्राणियों का जीवन चक्र, उनकी दिनचर्या, सूर्य के उदय और अस्त से जुड़ी रही है। जब तक यह प्राकृतिक कनेक्शन बना रहा, तब तक हमारा प्लेनेट भी स्वस्थ रहा। लेकिन आधुनिक काल में मनुष्य ने सूर्य द्वारा स्थापित चक्र से आगे निकलने की होड़ में, प्राकृतिक संतुलन को disturb किया, और अपने पर्यावरण का बड़ा नुकसान भी कर लिया।अगर हमें फिर से प्रकृति के साथ संतुलित जीवन का संबंध स्थापित करना है, तो इस का रास्ता हमारे सूर्य से ही प्रकाशित होगा।मानवता के भविष्य को बचाने के लिए हमें फिर से सूरज के साथ चलना होगा। Excellencies जितनी उर्जा पूरी मानव जाति साल-भर में उपयोग करती है, उतनी उर्जा सूर्य एक घंटे में धरती को देता है। और यह अपार उर्जा पूरी तरह से clean है, sustainable है। चुनौती सिर्फ इतनी है कि सौर् उर्जा दिन में ही उपलब्ध है और मौसम पर भी निर्भर है। ‘One Sun, One World, One Grid’ इसी चुनौती का हल है। एक world-wide ग्रिड से Clean Energy हर जगह हर समय मिल पाएगी। इससे Storage की आवश्यकता भी कम होगी और सोलर प्रोजेक्ट्स की viability भी बढ़ेगी। इस रचनात्मक पहल से कार्बन फुटप्रिंट और उर्जा की लागत तो कम होगी ही, अलग-अलग क्षेत्रों और देशों के बीच सहयोग का एक नया मार्ग भी खुलेगा। मुझे पूरा विश्वास है कि वन-सन : वन-वर्ल्ड : वन-ग्रिड और ग्रीन-ग्रिड-इनिशिएटिव के सामंजस्य से एक संयुक्त और सुदृढ़ वैश्विक ग्रिड का विकास हो पायेगा। मैं आज ये भी जानकारी देना चाहता हूं कि हमारी स्पेस एजेंसी इसरो, विश्व को एक सोलर कैल्कुलेटर एप्लीकेशन देने जा रही है। इस कैल्कुलेटर से, सैटेलाइट डेटा के आधार पर विश्व की किसी भी जगह की सोलर पावर पोटेंशियल मापी जा सकेगी।यह एप्लीकेशन सोलर प्रोजेक्ट्स का location decide करने में उपयोगी होगा एवं इससे ‘One Sun, One World, One Grid’ को भी मजबूती मिलेगी। Excellencies एक बार फिर, मैं ISA का अभिनन्दन करता हूँ, और मेरे मित्र बोरिस को उनके सहयोग के लिए बहुत बहुत धन्यवाद देता हूँ। मैं सभी अन्य देशों के लीडर्स की उपस्थिति के लिए भी ह्रदय से उनका आभार व्यक्त करता हूँ। धन्यवाद!
प्रधानमंत्री ने महामहिम फुमियो किशिदा को जापान के प्रधानमंत्री के रूप में पदभार ग्रहण करने पर बधाई दी

प्रधानमंत्री श्री नरेन्द्र मोदी ने जापान के प्रधानमंत्री महामहिम फुमियो किशिदा से बात की और उन्हें जापान के प्रधानमंत्री के रूप में पदभार ग्रहण करने पर बधाई दी है। एक ट्वीट में प्रधानमंत्री ने कहा: “जापान के प्रधानमंत्री के रूप में पदभार ग्रहण करने पर महामहिम फुमियो किशिदा को बधाई देने के लिए उनसे बात की। मैं भारत-जापान विशेष रणनीतिक एवं वैश्विक साझेदारी को और अधिक मजबूत करने व भारत-प्रशांत क्षेत्र में सहयोग बढ़ाने के लिए उनके साथ मिलकर काम करने के लिए उत्सुक हूं।”
मंत्रिमंडल ने जल संसाधन प्रबंधन के क्षेत्र में द्विपक्षीय सहयोग के लिए नीदरलैंड और भारत के बीच एमओयू को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने जल संसाधन के क्षेत्र में द्विपक्षीय सहयोग को बढ़ाने के लिए जल संसाधन, नदी विकास और गंगा पुनरोद्धार मंत्रालय और नीदरलैंड्स के अवसंरचना और पर्यावरण मंत्रालय के बीच समझौता ज्ञापन (एमओयू) को मंजूरी दी है। इस समझौते ज्ञापन में यह परिकल्पना की गई है कि दोनों देश की सरकारें जल संसाधनों के कुशल उपयोग, नदी बेसिन प्रबंधन, निर्णय समर्थन प्रणालियों, डेल्टा प्रबंधन, जल गुणवत्ता संबंधी मुद्दे और नवाचारी रियायत प्रबंधनों के माध्यम से अपशिष्ट जल रिसाइक्लिंग और पुन: प्रयोग सहित आपसी रूप से सहमत क्षेत्रों में सहभागिता तथा अनुभव और विशेषज्ञता को साझा करके जल संसाधन प्रबंधन एवं विकास के क्षेत्र में राष्ट्रीय, क्षेत्रीय और अंतर्राष्ट्रीय स्तर पर सहयोग बढ़ाने की दिशा में कार्य करेंगी। समझौता ज्ञापन के अंतर्गत सहयोग में अध्ययन दौरों, संगोष्ठियों, सम्मेलनों एवं दोनों देशों के विशेषज्ञों की बैठकों, क्षमता निर्माण कार्यक्रम / प्रशिक्षण के संयुक्त अनुसंधान और विकास को बढ़ावा देकर, अकादमिक एवं संबंधित अनुसंधान और प्रशिक्षण के उद्देश्य के लिए प्रशिक्षण समूह एवं अन्य गतिविधियों के लिए आदान-प्रदान, सहयोगात्मक परियोजनाओं एवं कार्यक्रमों में आपसी भागीदारी को प्रोत्साहित और या शुरू करना, सार्वजनिक निजी भागीदारी को प्रोत्साहित करने के माध्यम से ज्ञान और विशेषज्ञता के आदान-प्रदान को प्रोत्साहित करना शामिल होगा। समझौता ज्ञापन को पूरा करने के लिए की जाने वाली कार्यकलापों की निगरानी करने के लिए एक संयुक्त कार्य दल का भी गठन किया जाएगा। यह द्विपक्षीय सहयोग देश को नदी बेसिन प्रबंधन, गंगा सहित नदियों के प्रदूषण में उपशमन, बाढ़ प्रबंधन, जल गुणवत्ता और जल के कुशल उपयोग के क्षेत्र में जल संसाधनों के क्षेत्र में कार्य करने वाली केंद्र एवं राज्य सरकारों की एजेंसियों की संस्थानिक और तकनीकी क्षमता बढ़ाने में लाभ प्रदान करेगा। पृष्ठभूमि जल संसाधन नदी विकास एवं गंगा पुनरुद्धार मंत्रालय नीति और तकनीकी विशेषज्ञता को साझा करके, प्रशिक्षण पाठ्यक्रमों के संचालन, कार्यशालाओं, वैज्ञानिक एवं तकनीकी परिसंवादों, विशेषज्ञों के आदान-प्रदान, अध्ययन दौरा आदि के माध्यम से जल संसाधन विकास एवं प्रबंधन के क्षेत्र में अन्य देशों के साथ द्विपक्षीय सहयोग पर विचार कर रहा है। नदी बेसिन प्रबंधन नियोजन/एकीकृत जल संसाधन प्रबंधन प्रदूषण उपशमन, निर्णय समर्थन प्रणालियां, डेल्टा प्रबंधन, जल गुणवत्ता, अपशिष्ट जल रीसाइक्लिंग और पुनः प्रयोग आदि में नीदरलैंड की सफलता को ध्यान में रखते हुए नीदरलैंड के साथ करार करने का यह निर्णय लिया गया है जिससे कि उनके अनुभव और विशेषज्ञता का लाभ उठाया जा सके ।
प्रधानमंत्री की चीन, मंगोलिया और दक्षिण कोरिया की यात्रा

प्रधानमंत्री श्री नरेन्‍द्र मोदी 14 मई 2015 से चीन, मंगोलिया और दक्षिण कोरिया की यात्रा करेंगे। मैं 14 से 16 मई तक चीन की यात्रा पर रहूंगा। दो प्राचीन सभ्‍यताओं और दो सबसे बड़े राष्‍ट्रों के बीच मैत्री में विकास का आकांक्षी हूं। चीन में मैं जियान, बीजिंग और शंघाई का दौरा करूंगा। मैं राष्‍ट्रपति शी जिनपिंग और प्रधानमंत्री ली क्‍यांग के साथ सकारात्‍मक चर्चा की प्रतीक्षा कर रहा हूं। मैं श्री शी जिनपिंग द्वारा अपने गृह राज्‍य जियांग की यात्रा के आमंत्रण से सम्‍मानित महसूस करता हूं। यह भूमि जुआन जेंग से संबंधित है, जिन्‍होंने भारत की यात्रा की थी। मैं विश्‍वास करता हूं कि मेरी इस यात्रा से चीन के साथ विस्‍तृत क्षेत्रों में आर्थिक सहयोग को बढ़ाने की आधारशिला रखी जाएगी। मुझे शंघाई में औद्योगिक नेताओं के साथ बैठक करने का अवसर मिलेगा और भारत में शानदार अवसरों की उपलब्धि पर चर्चा होगी। मुझे पूरा विश्‍वास है कि मेरी चीन यात्रा से एशिया में स्थिरता, प्रगति और समृद्धि मजबूत होगी। 17 मई को मंगोलिया की यात्रा से मुझे हर्ष का अनुभव हो रहा है। इस दिन दोनों देशों के बीच राजनयिक संबंधों के 60 वर्ष होंगे और मंगोलिया के गणतंत्र की रजत जयंती मनाई जाएगी। लोकतंत्र और बौद्ध धर्म भारत को अपने आध्‍यात्मिक मित्र मंगोलिया से जोड़ते हैं। मुझे आशा है कि आपके शानदार देश की यात्रा से कारोबार और निवेश के अवसर मिलेंगे। 17 मई को ग्रेट खुराल को सम्‍बोधित करने के अवसर से सम्‍मानित हूं। मैं मंगोलिया को सभी क्षेत्रों में भारतीय समर्थन का आश्‍वासन देता हूं। कोरिया गणराज्‍य के मित्रों को अभिवादन। मैं विश्रांत प्रात: की इस सुंदर भूमि की यात्रा एक बार फिर 18 और 19 मई को करूंगा। दक्षिण कोरिया हमारी एक्‍ट ईस्‍ट पॉलिसी का एक बहुत महत्‍वपूर्ण अंग है। हम एशिया प्रशांत क्षेत्र के साथ अपनी गतिविधियों को बढ़ाने के लिए प्रतिबद्ध हैं। मैं राष्‍ट्रपति पार्क ग्‍यून-हाय के साथ मुलाकात की प्रतीक्षा कर रहा हूं। पिछले साल नवंबर में म्‍यामार में उनके साथ होने वाली अपनी मुलाकात को मैं याद करता हूं। द्विपक्षीय चर्चा में व्‍यापार और निवेश संबंध प्रमुख हैसियत रखते हैं। कोरिया पहला ओईसीडी देश है जिसके साथ भारत ने सीईपीए पर हस्‍ताक्षर किए हैं। मैं बुनियादी ढांचे, निर्माण, जहाज निर्माण, ऊर्जा, रक्षा उत्‍पादन में कोरिया की क्षमताओं और निवेश का आकांक्षी हूं। भारत-कोरिया संबंध को एक नई ऊर्जा और प्राथमिकता मिलेगी। कोरिया हमारी विकास यात्रा में सदैव एक विशेष साथी रहा है।
संविधान के अनुच्छेद 240 के तहत दादर एवं नागर हवेली मूल्यवर्धित कर (संशोधन) विनियमन, 2015 का क्रियान्वयन

प्रधानमंत्री श्री नरेन्द्र मोदी की अध्यक्षता में सम्पन्न केन्द्रीय मंत्रिमंडल की बैठक में संविधान के अनुच्छेद 240 के तहत राष्ट्रपति द्वारा स्वीकृत दादर एवं नागर हवेली मूल्यवर्धित कर (संशोधन) विनियमन, 2015 को लागू करने की मंजूरी दी गई। इसके तहत दादर एवं नागर हवेली मूल्यवर्धित कर विनियमन, 2005 की धारा 4 के उपबंध (बी) को संशोधित करके उसके स्थान पर (बी) “तीसरी अनुसूची में निर्दिष्ट समानों के संबंध में, 5 प्रतिशत की दर से” की प्रविष्टि की गई है। इससे केन्द्र शासित क्षेत्रों को अतिरिक्त कुल राजस्व और शुद्ध कर सृजन में सहायता होगी जो क्रमशः वार्षिक 120 करोड़ रुपए और 7 करोड़ रुपए अनुमानित हैं।
प्रधानमंत्री ने जर्मनी की चांसलर डॉ. एंजेला मर्केल को टेलीफोन पर बधाई दी

प्रधानमंत्री श्री नरेन्‍द्र मोदी ने आज टेलीफोन पर जर्मन संघीय गणराज्‍य की चांसलर डॉ. एंजेला मर्केल को उनकी लगातार चौथी जीत के लिए बधाई दी। प्रधानमंत्री ने जर्मनी को मजबूत नेतृत्‍व प्रदान करने तथा यूरोप के मामलों में जर्मनी द्वारा प्रमुख भूमिका निभाने के लिए चांसलर मर्केल की प्रशंसा की। प्रधानमंत्री ने भारत-जर्मनी द्व‍िपक्षीय सम्‍बन्‍धों को मजबूत बनाने के लिए चांसलर मर्केल के साथ मिलकर कार्य करने की अपनी प्रतिबद्धता को दोहराया। प्रधानमंत्री ने कहा कि वे राष्‍ट्रपति फ्रैंक वाल्टर स्टीनमेयर की आगामी भारत यात्रा (22-26 मार्च, 2018) को लेकर उत्‍साहित व आशान्वित हैं।
प्रधानमंत्री ने मां चंद्रघंटा को नमन किया

प्रधानमंत्री श्री नरेन्द्र मोदी ने नवरात्रि के तीसरे दिवस को मां दुर्गा की स्वरूप देवी चंद्रघंटा की आराधना की। श्री मोदी ने देवी के स्तुति-स्तोत्र को भी साझा किया। प्रधानमंत्री ने ट्वीट किया हैः “नवरात्रि में आज दुर्गा मां के तीसरे स्वरूप देवी चंद्रघंटा की पूजा-आराधना का दिन है। उनकी असीम कृपा से हर किसी का जीवन वीरता और विनम्रता से सुशोभित हो, यही प्रार्थना है…”
प्रधानमंत्री ने तेलुगु अभिनेता श्री यूवी कृष्णम राजू गारू के निधन पर शोक व्यक्त किया

प्रधानमंत्री श्री नरेन्द्र मोदी ने तेलुगु सिनेमा के दिग्गज व्यक्तित्व श्री यूवी कृष्णम राजू गारू के निधन पर गहरा दुख व्यक्त किया है। प्रधानमंत्री ने ट्वीट किया; "श्री यूवी कृष्णम राजू गारू के निधन से दुखी हूँ। आने वाली पीढ़ियां उनकी सिनेमाई प्रतिभा और रचनात्मकता को याद रखेंगी। वे सामुदायिक सेवा में भी सबसे आगे थे और उन्होंने एक राजनीतिक नेता के रूप में अपनी पहचान बनाई। उनके परिवार और प्रशंसकों के प्रति संवेदनाएं। ओम शांति।"
प्रधानमंत्री ने नीति आयेाग की बैठक में भाग लिया और अर्थशास्त्रियों के साथ‘आर्थिक नीति – अगला रास्ताी’ विषय पर विचार-विमर्श

प्रधानमंत्री श्री नरेंद्र मोदी आज यहां नीति आयोग द्वारा ‘आर्थिक नीति – ‘आगे की राह’ विषय पर बैठक में भाग लिया और अर्थशास्त्रियों एवं अन्या विशेषज्ञों के साथ विचार-विमर्श में भाग लिया। सत्र के दौरान सहभागियों ने कृषि, कौशल विकास तथा रोजगार सृजन, कराधान तथा टैरिफ से जुड़े मामले, शिक्षा, डिजिटल प्रौद्योगिकी, आवास, पर्यटन, बैंकिंग, गर्वनेंस सुधार, डाटा संचालित नीति तथा विकास के लिए भावी उपायों जैसे विभिन्न आर्थिक विषयों पर सहभागियों ने अपने विचार साझा किए। प्रधानमंत्री ने विभिन्नए सहभागियों को उनके सुझावों एवं टिप्पवणियों के प्रति आभार जताया। उन्होंनने कौशल विकास और पर्यटन जैसे क्षेत्रों में नवाचार दृष्टिकोण अपनाए जाने का विशेष रूप से आह्वान किया। बजट प्रक्रिया पर बोलते हुए उन्होंरने कहा कि इससेवास्तदव में अर्थव्यकवस्थार पर प्रभाव पड़ेगा। उन्होंरने कहा कि हमारे वर्तमान बजट कैलेण्डकर में मानसून के साथ खर्चों की शुरूआत होती है। उन्होंकने कहा कि इससे उत्पामदक मानसून-पूर्व अवधि में सरकारी कार्यक्रम अपेक्षाकृत कमजोर हो जाते है। उन्होंकने कहा कि इसे ध्याकन में रखते हुए बजट पेश करने की तारीख को पहले किया जा रहा है ताकि समय पर निधि का आवंटन किया जा सके। वित्तर मंत्री श्री अरूण जेटली, योजना राज्यत मंत्री श्री राव इंद्रजीत सिंह, नीति आयोग के उपाध्यिक्ष श्री अरविन्दश पनगढिया तथा केंद्र सरकार और नीति आयोग के वरिष्ठ अधिकारियों ने बैठक में भाग लिया। बैठक में प्रो0 प्रवीण कृष्णर, प्रो0 सुखपाल सिंह, प्रो0 विजय पाल शर्मा, श्री नीलकंठ मिश्रा, श्री सुरजीत भल्ला्, डॉ0 पुलक घोष, डॉ0 गोविंद राव, श्री माधव चव्हा ण, डॉ0 एन. के. सिंह, श्री विवेक दहजीया, श्री प्रमथ सिन्हाघ, श्री सुमित बोस और श्री टी. एम. निनान ने भी भाग लिया।
केन्द्रीय मंत्रिमंडल ने रेलवे क्षेत्र में भारत-मोरक्‍को सहयोग समझौते को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने भारत और मोरक्‍को के नेशनल रेलवे कार्यालय के बीच सहयोग के समझौते को पूर्वव्यापी मंजूरी दे दी है। इसके अंतर्गत रेलवे के विभिन्न क्षेत्रों में दीर्घकालिक सहयोग और साझेदारी विकसित की जाएगी। सहयोग समझौते पर 14 दिसम्बर, 2017 को हस्ताक्षर किए गए थे। सहयोग समझौते से निम्नलिखित क्षेत्रों में तकनीकी सहयोग संभव हो सकेगाः- (क)प्रशिक्षण और कर्मचारियों का विकास (ख)विशेषज्ञ मिशन, अनुभव और कर्मियों का आदान-प्रदान; और (ग) विशेषज्ञों के आदान-प्रदान सहित आपसी तकनीकी सहायता पृष्ठभूमिः रेल मंत्रालय ने रेल क्षेत्र में तकनीकी सहयोग के लिए विभिन्न देशों की सरकारों और राष्ट्रीय रेलवे के साथ समझौता ज्ञापनों पर हस्ताक्षर किए। सहयोग के पहचाने गए क्षेत्रों में उच्च गति के गलियारों सहित, वर्तमान मार्गों की गति बढ़ाना, विश्व स्तर के स्टेशन विकसित करना, भारी वजन वाले सामान को ले जाना और रेलवे के बुनियादी ढांचे का आधुनीकीकरण आदि शामिल हैं। सहयोग की प्राप्ति रेलवे टेक्नोलॉजी और उसके प्रचालन के क्षेत्रों के विकास के बारे में सूचना के आदान-प्रदान, जानकारी साझा करने, तकनीकी दौरों, आपसी हित के क्षेत्रों में प्रशिक्षण और संगोष्ठियों तथा कार्याशालाओं के आयोजन से होगी। समझौता ज्ञापनों में भारतीय रेलवे को एक मंच प्रदान किया गया है ताकि वह रेलवे के क्षेत्र में नवीनतम विकास और जानकारी के बारे में चर्चा कर सके और उसे साझा कर सके। समझौता ज्ञापनों में तकनीकी विशेषज्ञों, रिपोर्टों और तकनीकी दस्तावेजों के आदान-प्रदान, प्रौद्योगिकी के कुछ विशिष्ट क्षेत्रों में संगोष्ठियों/कार्याशालाओं पर जोर देने और जानकारी साझा करने के लिए अन्य तरह की बातचीत को आगे बढ़ाया जाएगा।
प्रधानमंत्री ने वरिष्ठ पत्रकार माधुरीबेन के निधन पर शोक व्यक्त किया

प्रधानमंत्री श्री नरेन्द्र मोदी ने वरिष्ठ पत्रकार माधुरीबेन के निधन पर गहरा दुख व्यक्त किया है। प्रधानमंत्री ने ट्वीट किया; ““ચિત્રલેખા” પરિવારના મધુરીબેનના અવસાનથી દુઃખી છું. એમનું અવસાન વાચક જગત માટે મોટી ખોટ છે. સદ્ગતના આત્માની શાંતિ માટે પ્રાર્થના તથા શોકગ્રસ્ત પરિવાર અને એમના વિશાળ વાચકવર્ગને સાંત્વના…ઓમ શાંતિ !!”
प्रधानमंत्री ने 2001 के संसद हमले के शहीदों को श्रद्धांजलि अर्पित की

प्रधानमंत्री श्री नरेन्द्र मोदी ने 2001 में संसद भवन पर हुए हमले के दौरान अपनी जान न्यौछावर करने वालों को आज श्रद्धांजलि अर्पित की। प्रधानमंत्री ने कहा “हम उन शहीदों की बहादुरी के लिए उन्हें नमन करते हैं जिन्होंने संसद पर इस कायरतापूर्ण हमले के दौरान शहादत दी। उनका साहस और पराक्रम हर भारतीय को प्रेरित करता है।”
प्रधानमंत्री ने 18वें एशियाई खेलों के पदक विजेताओं से मुलाकात की।

प्रधानमंत्री श्री नरेन्द्र मोदी ने आज अपने आवास पर हाल में संपन्न हुए 18वें एशियाई खेलों के पदक विजताओं के साथ मुलाकात की। प्रधानमंत्री ने पदक विजेताओं को बधाई दी और एशियाई खेलों में उनके उत्कृष्ट प्रदर्शन की सराहना की। इस बार एशियाई खेलों में भारत ने अब तक का सबसे अच्छा प्रदर्शन किया है। उन्होंने पदक विजेताओं को बताया कि उनके प्रदर्शन से भारत का गौरव बढ़ा है। उन्होंने आशा व्यक्त की कि पदक विजेता प्रसिद्धि और पुरस्कारों की चकाचौंध में नहीं खोएंगे और अपना पूरा ध्यान उत्कृष्टता पर लगाएंगे। मुलाकात के दौरान प्रधानमंत्री ने खिलाडियों से आग्रह किया कि वे अपने प्रदर्शन को सुधारने के लिए प्रौद्योगिकी का इस्तेमाल करें। उन्होंने कहा कि खिलाड़ियों को तकनीकी मदद से अपने प्रदर्शन का आकलन करना चाहिए। उन्हें विश्व के सर्वश्रेष्ठ खिलाडियों के प्रदर्शन से भी सीखना चाहिए। प्रधानमंत्री ने इस बात पर खुशी जाहिर की कि छोटे शहरों, ग्रामीण इलाकों और गरीब पृष्ठभूमि वाले युवा प्रतिभाशाली आगे बढ़ रहे हैं तथा देश के लिए पदक जीत रहे हैं। उन्होंने कहा कि ग्रामीण क्षेत्रों में असली क्षमता मौजूद है और हमें इस प्रतिभा को निखारना जारी रखना होगा। उन्होंने कहा कि बाहरी दुनिया इस बात से अनभिज्ञ है कि एक खिलाड़ी को रोज कितना संघर्ष करना पड़ता है। देश के लिए पदक जीतने के क्रम में जिन खिलाड़ियों को तमाम कठिनाईयों से गुजरना पड़ा, प्रधानमंत्री उनका उल्लेख करते हुए भावुक हो गये। उन्होंने ऐसे खिलाड़ियों के अनुशासन, समर्पण और साहस को सलाम किया। उन्होंने आशा व्यक्त कि देश इन खिलाड़ियों के प्रयासों से प्रेरणा लेगा। प्रधानमंत्री ने खिलाड़ियों से आग्रह किया कि वे पुरस्कार प्राप्त करने के बाद शिथिल न हो जायें। उन्होंने खिलाड़ियों से कहा कि वे और गौरव प्राप्त करने के लिए और मेहनत करें। उन्होंने कहा कि पदक विजताओं के लिए सबसे बड़ी चुनौती अब शुरू हो रही है और उन्हें ओलम्पिक खेलों के लक्ष्य पर से नजर नहीं हटानी चाहिए। इस अवसर पर युवा मामलों और खेल राज्य मंत्री (स्वतंत्र प्रभार) कर्नल राज्यवर्धन राठौड़ भी उपस्थित थे। उन्होंने कहा कि पदक तालिका में जो सुधार आया है और युवा खिलाड़ियों की प्रेरणा के पीछे प्रधानमंत्री का विजन तथा सरकार की पहलों ने महत्वपूर्ण भूमिका निभाई है। उल्लेखनीय है कि भारत ने इंडोनेशिया के जकार्ता और पालेमबांग में आयोजित 18वें एशियाई खेलों में कुल 69 पदक प्राप्त किए। इस तरह 2010 में क्वाङचओ एशियाई खेलों में 65 पदकों की तुलना में इस बार भारत ने बेहतर प्रदर्शन किया है।